ՀԱՍՏԱՏՎԱԾ Է

Եվրասիական տնտեսական հանձնաժողովի խորհրդի 2017 թվականի հունվարի 13-ի թիվ 6 որոշմամբ

**ՀԻՄՆԱԴՐՈՒՅԹ**

Եվրասիական տնտեսական միության շրջանակներում արդյունաբերական արտադրանքի շուկայի մշտադիտարկում անցկացնելու մասին

I. Ընդհանուր դրույթներ

1. Սույն Հիմնադրույթով սահմանվում է Եվրասիական տնտեսական միության շրջանակներում վերամշակող արդյունաբերության արտադրանքի շուկայի մշտադիտարկում (այսուհետ համապատասխանաբար՝ Միություն, արտադրանք, շուկա, մշտադիտարկում, ) անցկացնելու կարգը:

2. Մշտադիտարկումն անցկացվում է Եվրասիական միջկառավարական խորհրդի 2015 թվականի սեպտեմբերի 8-ի թիվ 9 որոշմամբ հաստատված՝ Եվրասիական տնտեսական միության շրջանակներում արդյունաբերական համագործակցության հիմնական ուղղությունների (այսուհետ՝ Հիմնական ուղղություններ) 4.5.1 կետին համապատասխան:

3. Մշտադիտարկումն անցկացվում է Եվրասիական տնտեսական հանձնաժողովի կողմից՝ Միության անդամ պետությունների հետ համատեղ (այսուհետ համապատասխանաբար՝ Հանձնաժողով, անդամ պետություններ) յուրաքանչյուր տարի։

4. Հանձնաժողովը եւ անդամ պետությունները մշտադիտարկում անցկացնելու նպատակներով կարող են ներգրավել մասնագիտացված եւ (կամ) գիտահետազոտական կազմակերպություններ:

5. Հանձնաժողովը, անդամ պետությունների հետ համաձայնեցմամբ, իրականացնում է մշտադիտարկման արդյունքների մասին զեկույցի նախապատրաստումը, որը պարունակում է առաջարկներ՝ Հիմնական ուղղությունների իրականացման շրջանակներում անդամ պետությունների կողմից շուկայի ներուժն օգտագործելու վերաբերյալ (այսուհետ` զեկույց):

II. Մշտադիտարկման նպատակները եւ խնդիրները

6. Մշտադիտարկման նպատակներն են՝ շուկայում ընթացիկ իրավիճակը որոշելը, դրա զարգացման տարբերակային կանխատեսական հաշվարկներ անցկացնելը եւ Հիմնական ուղղությունների իրականացման շրջանակներում անդամ պետությունների կողմից շուկայի ներուժն օգտագործելու վերաբերյալ առաջարկներ նախապատրաստելը:

7. Մշտադիտարկման խնդիրներն են`

ա) շուկայի հիմնական քանակական պարամետրերը որոշելը եւ գնահատելը, ինչպես նաեւ տնտեսական իրավիճակի տարատեսակ զարգացումների դեպքում դրանց դինամիկայի հեռանկարները գնահատելը.

բ) շուկայի գործունեության շրջանակներում եւ երրորդ երկրների հետ արտաքին առեւտրի շրջանակներում արտադրանքի կոոպերացիոն մատակարարումների վերլուծություն իրականացնելը.

գ) անդամ պետությունների կողմից Հիմնական ուղղությունների իրականացման շրջանակներում շուկայի ներուժն օգտագործելու վերաբերյալ առաջարկներ մշակելը՝ հաշվի առնելով անդամ պետությունների կազմակերպությունների արտադրական եւ մրցակցային հնարավորությունները:

III. Զեկույցի կառուցվածքը

8. Զեկույցը ներառում է հետեւյալ բաժինները՝

ա) շուկայի հիմնական քանակական պարամետրերի վերլուծություն.

բ) շուկայի գործունեության շրջանակներում եւ երրորդ երկրների հետ արտաքին առեւտրի շրջանակներում արտադրանքի կոոպերացիոն մատակարարումների վերլուծություն.

գ) Հիմնական ուղղությունների շրջանակներում անդամ պետությունների կողմից շուկայի ներուժն օգտագործելու վերաբերյալ առաջարկներ:

9. Սույն Հիմնադրույթի 8-րդ կետի «ա» ենթակետով նախատեսված՝ զեկույցի բաժինը պարունակում է շուկայի հիմնական քանակական պարամետրերի վերլուծությունը հաշվետու տարվա կտրվածքով, ինչպես նաեւ տնտեսական իրավիճակի տարատեսակ զարգացումների դեպքում դրանց փոփոխության կանխատեսվող հաշվարկներ:

Շուկայի վերլուծությունն անցկացվում է՝ օգտագործելով անմիջապես շուկայի քանակական պարամետրերը բնութագրող ցուցանիշները, այդ թվում՝ շուկայի ծավալն ընդհանուր առմամբ, դրա կառուցվածքն ըստ արտադրանքի տեսակների, ըստ մատակարարումների ուղղությունների (ներառյալ անդամ պետությունների կազմակերպությունների՝ իրենց պետությունների ազգային շուկա արտադրանքների մատակարարումները, փոխադարձ մատակարարումներն անդամ պետությունների շուկաներ եւ ներմուծումը երրորդ երկրներից):

Շուկայի քանակական պարամետրերը հաշվարկվում են արտադրանքի արտադրության եւ իրացման, արտադրանքի արտաքին եւ փոխադարձ առեւտրի մասին վիճակագրական տեղեկատվության հիման վրա:

Շուկայի հիմնական պարամետրերի վերլուծությունը նախատեսում է քանակական ցուցանիշների վերլուծության հիման վրա շուկայի որակական վիճակի մասին եզրակացություններ, դրա փոփոխության հիմնական միտումների եւ այդ փոփոխություններն առաջացնող գործոնների՝ ներառյալ արդյունաբերության ոլորտում անդամ պետությունների կողմից նորմատիվ ակտերի ընդունման ազդեցության հայտնաբերում:

10. Սույն Հիմնադրույթի 8-րդ կետի «բ» ենթակետով նախատեսված՝ զեկույցի բաժինը պարունակում է այն արտադրանքի փոխադարձ առեւտրի ծավալի, դինամիկայի եւ կառուցվածքի վերլուծությունը, որն իր նշանակությամբ դասվում է միջանկյալ արտադրանքի շարքին:

Միջանկյալ արտադրանք ասելով հասկանում ենք այնպիսի արտադրանք, որը նախատեսված է ապրանքների արտադրության եւ ծառայությունների մատուցման ընթացքում օգտագործելու համար ու որի արժեքն ամբողջությամբ ներառվում է մեկ արտադրական ցիկլի ընթացքում պատրաստի արտադրանքի արժեքի մեջ:

Արտադրական կոոպերացիայում անդամ պետությունների ներգրավվածության աստիճանը, դրա մակարդակը եւ միտումները որոշելու համար գնահատվում է երրորդ երկրների հետ արտաքին առեւտրի շրջանակներում արտադրանքի արդյունաբերական արտադրության, ներմուծման եւ արտահանման ցուցանիշների հետ անդամ պետությունների միջանկյալ արտադրանքի փոխադարձ առեւտրի ծավալների հարաբերակցությունը:

11. Սույն Հիմնադրույթի 8-րդ կետի «գ» ենթակետով նախատեսված՝ զեկույցի բաժնով սահմանվում են արտադրական կոոպերացիայի զարգացման պոտենցիալ հնարավորությունները, շուկայում անդամ պետությունների կազմակերպությունների գործունեության խնդրահարույց հարցերը, ներկայացվում են առաջարկներ՝ դրանք հաղթահարելու եւ Հիմնական ուղղությունների շրջանակներում շուկայի ներուժն օգտագործելու համար:

IV. Մշտադիտարկում անցկացնելու կարգը

12. Մշտադիտարկումն անցկացվում է Հանձնաժողովի կողմից Հանձնաժողովի, անդամ պետությունների պետական իշխանության մարմինների (լիազորված մարմինների), միջազգային կազմակերպությունների վիճակագրական եւ այլ տեղեկատվության ու այլ բաց աղբյուրներից տեղեկությունների հիման վրա։

13. Մշտադիտարկում անցկացնելիս օգտագործվում են նաեւ շուկայի ծավալը եւ կառուցվածքը բնութագրող պաշտոնական վիճակագրական տվյալների հիման վրա հաշվարկային ցուցանիշները:

14. Մշտադիտարկում անցկացնելու համար անհրաժեշտ վիճակագրական տվյալների հասանելիության բացակայության դեպքում Հանձնաժողովն անդամ պետությունների պետական իշխանության մարմիններ (լիազորված կազմակերպություններ) է ուղարկում այդպիսի տեղեկատվություն (բացառությամբ պետական գաղտնիք եւ առեւտրային գաղտնիք համարվող տեղեկատվության) տրամադրելու մասին հարցում:

15. Անդամ պետությունների պետական իշխանության մարմինները (լիազորված կազմակերպությունները) ապահովում են հարցում կատարած տեղեկատվությունը Հանձնաժողով ներկայացնելը կամ տեղեկացնում են այդ տեղեկատվությունը Հանձնաժողով ներկայացնելու անհնարինության մասին:

16. Զեկույցի նախագծի նախապատրաստումն իրականացվում է Հանձնաժողովի կողմից յուրաքանչյուր տարի մինչեւ հոկտեմբերի 1-ը:

17. Զեկույցի նախագիծն ուղարկվում է անդամ պետություններ՝ համաձայնեցման համար:

18. Զեկույցի նախագիծը համաձայնեցնելիս անդամ պետությունները կարող են Հանձնաժողով ուղարկել առաջարկներ՝ Հիմնական ուղղությունների իրականացման շրջանակներում շուկայի ներուժն օգտագործելու վերաբերյալ:

19. Զեկույցի նախագիծը, անդամ պետությունների կողմից այն համաձայնեցնելուց հետո, ներկայացվում է Արդյունաբերության հարցերով խորհրդատվական կոմիտեի ուսումնասիրմանը:

20. Անդամ պետությունների կողմից համաձայնեցված եւ Արդյունաբերության հարցերով խորհրդատվական կոմիտեի կողմից հավանության արժանացած զեկույցի նախագիծն ուսումնասիրվում է Հանձնաժողովի կոլեգիայի կողմից:

V. Եզրափակիչ դրույթներ

21. Զեկույցը՝ Հանձնաժողովի կոլեգիայի կողմից ուսումնասիրման արդյունքներով, Հանձնաժողովը ներկայացնում է անդամ պետությունների կառավարություններ եւ կարող է հաշվի առնվել այդ պետությունների կողմից արդյունաբերական համագործակցության առանձին ուղղություններով աշխատանքների ակտիվացման միջոցներ ձեռնարկելու ժամանակ, անդամ պետությունների օրենսդրությունը եւ Միության իրավունքը կատարելագործելու ժամանակ:

22. Ուսումնասիրման արդյունքներով զեկույցի հակիրճ տարբերակը տեղադրվում է Միության պաշտոնական կայքում:

\_\_\_\_\_\_\_\_\_\_\_\_